text: secàre , vrb: segae, segai, segare Definizione fàere a orrugos (de css. manera e cun css. aina, ma fintzes solu fàere tachedha), ispartzire in partes, pigare una parte de ccn. cosa istacandhodha cun ccn. aina o fintzes a tiradura; tènnere sa capacidade de segare, de si segare; isconciare un'acórdiu, bènnere mancu a un'acórdiu, a una manera de fàere Sinonimi e contrari arrogai, chimentare, filchinare, istruncai, ruciare, stronciai, trincare 1 Modi di dire csn: segare a minudu, a maduru, a dortu, dritu, ororu, in frimmu, in bóidu, a istratzadura, a pistadura, a tostadura, segai a sbiàsciu, a unga, a corrupetza; segare una cosa morimori = andhendhe e miminendhe, semper prus istrintu, prus fine fintzas a torrare zustu a s'oru; segai a cíncinu, a límpiu (o in truncu) = a ororu, cun segada pertzisa a paris; segare fenu = fartzare; segare laore = messare; segàresi unu mermu de sa carena = fai una segada, arrogai ccn. ossu; segàreche unu mermu = istacaindedhu; segare su crèschere a unu = fai mali a unu de no sighiri a crèsciri; segare su rispetu a unu = pigaidhu sentza de arrespetu, fuedhai mali; secare sa passéntzia = donai tanti istrobbu de fai pèrdiri sa passiéntzia; segai a curtzu, segai in mesu de… (andhendhe)= andhare a rugadura, fora de caminu pro fàghere innantis, colare in mesu de…; segai sa diferénsia = pònnere de acordu duos, chircare de fàghere torrare paris duas ideas o àteru in disacórdiu; segai su giaunu = faghindhe zeunu, manigare carchi cosa; segai su sonnu = ischidare a unu chentza chi apet drommidu su tantu chi li cheret; segai is casidhus = bogare su mele; segai sa conca (in suspu) = dare ifadu mannu; segai su coru = àere o dare dispiaghere mannu; segai in ccn. logu = andhare, essíreche in…; segare sa currente, segare s'abba a unu (a una domo)= pigaindedhu o istacai sa currenti, serrai s'àcua a manera chi no ndi tengat, chi no ndi potzat pigai; segaisí de (un'arereu, de una famíglia) = bènnere de…, èssere de un'arereu, de una famíglia Frasi segai nuxi, méndula, nuxedha ◊ so andhadu a mi che segare sos pilos ◊ beneico sas pretas chi at secatu babbu meu (P.Dui)◊ s'ampudhita ndi est arruta e si est segada ◊ si at segadu unu pódhighe tochendhe bidru a cantos ◊ in montes che sunt seghendhe sas àrbures ◊ su maistu de pannu segat s'arrobba po fai sa bestimenta ◊ est rutu e si at segadu s'anca 2. custa est lepa chi no segat ◊ custus ferrus no segant: donamí is nous! ◊ sa pedra ferrina est mala a segare 3. unu sero at isetau a babbu e li at secau a tundhu s'errore meu e de sa fiza ◊ fiat faendusí una barchitedha po ci segai in s'ocèanu ◊ iat acabussau e in s'àcua ci segàt coment'e unu pisci ◊ dego no bos apo mai secau su rispetu! ◊ si no pagas sa currente, ti che la segant ◊ custu leputzedhu no segat mancu s'abba ◊ labai de no arrui in sa trampa de nc'iscavuai sa língua nosta po su progressu: est una trampa chi si at segau su cresci! (A.Satta)◊ sa lepa mia segat chei su pensamentu ◊ naramí de innui si segat cussu piciocu e ti potzu donai informatzionis giustas! Etimo ltn. secare Traduzioni Francese couper, casser, rompre, amputer Inglese to cut (off), to amputate Spagnolo cortar, romper Italiano tagliare, recìdere, amputare, rómpere, spezzare Tedesco schneiden, abschneiden, amputieren, brechen, durchbrechen.


c: text/html

text:
Totta die messende istat comare
a fiancu a fiancu a su maridu.
Sos ranos d'oro chi solet messare
an a fagher su pane saboridu
Cantas e cantas, cun tintas in laras,
passan s'istare insoro a gioga e rie
e malas critichende a cale a chie
istan boghende a campu anzenas taras;
o chirchend' istan, cun pannias raras,
su modu 'e si 'estire 'e s'ispozare,
in sas altas montagnas, in su mare,
tra festinos, d'incantu e ciasconella;
invece umile tantu, e tantu bella,
totta die messende istat comare.
Su sole tantu mi l'hat fatta mora
ma li deghet a cara, e(d) est grasciosa;
paret de brunzu e tenet calchi cosa
chi cun incantu dat rispettu ancora;
che una deidade messadora
ch' appat sa terra allevadu e nutridu.
Sas ispigas sos didos l' an finidu,
eppuru est totta briu e bonumore;
non timet sole, non timet suore
a fiancu a fiancu a su maridu.
De sos astros su sero a su lugore,
cand'una lenta frina leat bolu;
cando s'intenden de su rusignolu
sos lamentosos pibios d'amore
tando comare pregat su Signore
pregat pro tottu ca ischit amare,
e parel li rispondal s'istrisciare
de sas ispigas reas a su 'entu:
«Cresche a comare, cresch' a chent' a chentu
sos ranos d'oro chi solet messare».
In sos seros de ierru a fogu atzesu
comare sos fìzittos at in giru.
Ninnat su minoreddu e unu suspiru
tenet pro su maridu tantu attesu,
a semenare, in su campu trattesu:
coltzu, si bastat est affritturidu!
Como chi ogni fìzu si est dormidu
si ponet suspirende a sedattare;
bi solet duas lagrimas misciare
an'a fagher su pane saboridu!
Forico Sechi (Nughedu San Nicolò)
3°premio 1957 (Logudorese)

robotstxt: allowed

filter: keep


text:
Irish Republican Army
S'Irish Republican Army ("Esèrtzitu Republicanu Irlandesu", IRA) (in gaèlicu irlandesu Óglaigh na hÉireann, tradùidu "Voluntàrios de Irlanda"), a bortas inditada che a Old IRA (IRA antigu), fiat un'organizatzione militare nàschida dae is Voluntàrios Irlandesos (Irish Volunteers), chi in su 1919 su Dáil Éireann aiat reconnotu che a esèrtzitu de sa Repùblica Irlandesa, proclamada durante s'Avolotu de Pasca de su 1916 e torrada a afirmare dae su Dáil in su ghennàrgiu 1919. Sende gasi, s'IRA aiat gherradu in sa Gherra de indipendèntzia contra de is fortzas britànnicas. A pustis de sa firma de su Tratadu anglo-irlandesu in su 1921, is membros de s'IRA chi dd'aiant aprovadu aiant formadu su nùcleu de s'esèrtzitu natzionale, fundadu in su 1922 dae su leader de s'IRA Michael Collins. Mancari s'ala de s'IRA contrària a su Tratadu aiat sighidu a s'agatare a pustis de sa derrota in sa Gherra tzivile irlandesa, partende dae sos annos trinta aiat pèrdidu una parte manna de su favore chi is republicanos de s'ìsula aiant acordadu a primìtziu.
Sa denumenatzione IRA fiat cumpàssida pro sa prima borta durante sa batalla de Ridgeway (2 de làmpadas de su 1866). Dae tando is fenianos (natzionalistas irlandesos) si fiant organizados in «regimentos de s'IRA».
A partire dae s'IRA antigu, s'esèrtzitu paramilitare de sa República de Irlanda fiat abarradu in minoria e aiat formadu s'IRA Anti-tratadu, connotu prus a fatu che a IRA Ufitziale, dae chi a pustis si diat ischirriare s' IRA Provisòriu. Custu etotu aiat sufridu a sighire de àteras ischirriaduras, fundamentalmente is de s' IRA Autènticu e de s' IRA de sa Continuidade, ambos autoproclamados sighidores de s'Esèrtzitu de sa República de Irlanda. Sa majoria de sos irlandesos, nointames, disistimat custas rivendicatziones e custos grupos non contat subra s'apoderamentu populare de chi gosaiant is «provisiòrios». Su 28 de trèulas de su 2005 s'IRA at anuntziadu s'acabu de "sa luta armada".
Grupos armados acapiados cun s'IRAModìfica
S'agatant grupos armados paramilitares vàrios chi usan su nùmene de Esèrtzitu Republicanu Irlandesu o voluntàrios irlandeses aboghende pro un'Istadu soberanu e indipendente dae su Regnu Unidu, chi pretendent s'ìsula de Irlanda intrea incluende duncas is conteas chi oi in die faghent parte de s'Irlanda de su Norte. Totus si proclamant erederis de s'IRA Original o «IRA Antigu», s'esèrtzitu de sa Repùblica de Irlanda, proclamada dae su parlamentu o Dáil Éireann in su 1919:
- IRA Originale o «IRA Antigu» (1919–1922), reconnotu dae su Primu Dáil che a esèrtzitu legìtimu de sa Repùblica de Irlanda in su mese de abrile de su 1921, divìdidu in fortzas pro-Tratadu (s'Esèrtzitu Natzionale, tambene connotu che a fortzas de su Guvernu o de is Regulares) e is fortzas anti-Tratadu (is republicanos, irregulares o esecutivos) a pustis de su Tratadu.
- IRA anti-tratadu chi aiat cumbàtidu e pèrdidu sa gherra tzivile e chi a coa si fiat refudadu de reconnòschere s'Istadu Lìberu de Irlanda s'Irlanda de su Norte, considerende·ddos a ambos che a criatziones de s'imperialismu britànnicu. Fiat esìstidu in cale si siat genia pro prus de 40 annos in antis de s'iscontzare in su 1969.
- IRA Provisòriu (provisional IRA - PIRA), fundadu in su 1969 e connotu pro is campagnas paramilitares susas durante is deghes de annos 1970, 80 e 90. A pustis de sa firma de is Acòrdios de sa Chenàpura Santa pro s'acabu de su cunflitu, su 28 de trèulas de su 2005 at decraradu sa sessadura de sa luta armada.[1]
- IRA Ufitziale (Official IRA - OIRA), formadu a partire de is rastas de s'organizatzione a fatu de s'ischirriadura de s'IRA Provisòriu in su 1969, emilitarmente inativu atualmente.
- IRA Autènticu (Real IRA - RIRA), un'ischirridura a partire dae su PIRA chi remontat a is annos 90 de su sèculu XX.
- IRA de la Continuidade (Continuity IRA - CIRA), àtera ischirriadura de sos annos 1980 a partire dae su PIRA.
- IRA Socialista (Socialist IRA - SIRA), ischirriadura làica de is annos 70 de su sèculu XX.
- IRA 2012 (IRA), formada dae s'unione in su mese de làmpadas 2021 de s'Esèrtzitu Republicanu Irlandesu Autènticu (IRA Autènticu), un'ischirriadura de s'IRA Provisòriu (PIRA); s'Atzione Republicana Contra de is Drogas (Republican Action Against Drugs - RAAD), formada dae ex-cumbatentes de su PIRA chi aiant inghitzadu una batalla contra de su narcotràficu, susetotus in sa tzitade de Derry; e dae is Fatziones Republicanas Indipendentes, un'ammesturu de grupos de cumbatentes catòlicos distintos.[2] In s'atualidade s'IRA 2012 est inclùidu a intro de s'Esèrtzitu Republicanu Irlandesu Autènticu etotu, cun su nùmene de IRA Nou (New IRA - NIRA).[3]
RiferimentosModìfica
- ↑ Irlanda del Norte y el IRA: las claves de un conflicto que amenaza el proceso de paz, in 20minutos.es.
- ↑ Tres grupos disidentes se unen en Irlanda del Norte para crear un nuevo IRA, in heraldo.es.
- ↑ Police ‘are facing severe terror threat from IRA’, in theguardian.com.


text:
Unu muntoni de gol me is partidas de sa primu giorronada de sa Promotzione
E diaici puru su mesi de Cabudanni si nc'est bobau, ca no parit berus a bortas cumenti passat a lestru su tempus, pruschetotu candu seus stichius in mesu a is fainas prus bellas e drucis chi custa fida si regalat; est una cosa chi scieus beni, chi imparaus fintzas de candu seus pipius: candu ses gioghedi, mancai impari a is amigus, o candu fais calincuna cosa de importu mannu, o calincuna cosa chi benit a essi spassiosa meda, intzandus is oras, is minudus e purus is segundus currint cumenti a lèporis scapius in su satu (cumenti si narat in bidda mia). Isperu, cumenti a sèmpiri, chi custus fueddus no si pighint a gana maba o a dabori de conca, ma ddu scieis beni chi donnia tanti mi praxit, e meda puru, incumentzai cun s'articulu scritu in su sardu chi si fueddat in su Campidanu de mesu cun unu arroghededdu, una fitixedda, mancai siat una pimpirilla, de cussa chi tzerriaus filosofia. Sa vida a bortas si parit una cosa traballosa de sighiri, poita is trumentus funt diaici medas chi unu no sciri innoi si nci ghetai po agatai unu pagu de sprèviu, ddi naraus diaici, de paxi, e in custus ùrtimus sexi, dexiaseti mesis, duncas de candu est incumentzau totu custu dannu lègiu acapiau a cussu tiau de Covid, eus acutu a bivi e a biri diis chenza nesciunu prexu, ma feti cun una biga de pentzamentus grais e marigosus badda badda in sa conca. A nai sa beridadi, pariat ca is daboris no depessint passai mai prus, ma a pagu a pagu is cosas parint sèmpiri mellus: is scolas funt torradas a oberri, is atividadis de sa genti funt torrendi a partiri, mancai abbelluabbellu, e puru is campionaus de sa Promotzione e de sa Primu Categoria funt torraus a incumentzai, impari a cussus de s'Eccellenza e de sa Sèrie D, e po imoi no nd'est sartada mancu una partida, e custu s'iat a depi fai isperai cosas bellas po su benidori.
Certu, de seguru nci funt una biga de cosas de crariri poita ancora no si cumprendint beni ita totu nd'at a bessiri a foras candu at arribbai su cuindixi de su mesi de Làdamini e su GreenPass (est a nai su certificau chi is de su Guvernu donant a totus cussus chi tenint a su mancu una puntura de su vacinu fata, o a totus cussus chi funt sanaus de sa mobadia in custus ùrtimus ses mesis) at a benni a essi un òbbrigu puru po brintai me is logus innoi si trabballat. Po imoi su GreennPass serbit po brintai me is campus innoi giogant is partidas de bòcia, po nd'arremonai una, o aintru de su bar, o de is teatrus, e nci funt puru medas trabballadoris chi d'ant giai depiu fai poita sinuncas arriscànt de nci perdi su trabballu (e su dinai e sa possibbilidadi de bivi, ddi naraus diaici), ma imoi, de sa metadi de su mesi de Làdamini, su GreenPass at a essi un obbrigu giai po totus, po cussus puru, est craru, chi fintzas a oi funt arrannescius a ndi fai de mancu. De cussu chi s'intendit in giru, no si cumprendit beni cumenti nd'ant a pesai sa faina is de su Guvernu, no si sciri beni chi nc'ant a essi protestas o chi totus ant a fai a bonus e ant a rispetai is règulas. Nc'est de aciungi chi in totu Europa no funt medas is istadus chi funt pighendi po bona sa bidea de su GreenPass, e po s'Italia puru iat a podi essi trumentosu, mancai, sighiri una chistioni diaici tostada, ma eus a bì, cumenti si narat, cumenti ant a bandai is cosas.
A pustis de essi chistionau de totu custu (e si domandu scusa chi s'apu arrosciu, ma mi pariat una cosa de importu), si nci podeus ghetai in mesu a is fainas chi prus pertocant su giassu de su DiarioSportivo, e intzandus parteus puru cun is nobas chi nd'arribbant, e funt medas, apustis de custu domìnigu prenu fintzas a cucuru de partidas. A is giogadoris de sa Promotzione e a is de sa Primu Categoria no d'est patu mancu berus, ndi seus segurus, a podi torrai a curri avatu a sa bòcia, in campu, cun totus is tifosus a castiai sa partida e a fai su tifu, cun is giogus chi fiant firmus giai de un annu. S'afrodhiu fiat meda, diaici cumenti est stètiu mannu su prexu de torrai a cumbati impari a is cumpangius; unu sentidu chi ballit po totu su mundu de is diletantis sardus, partendi de sa zona de Castedhu fintzas a lompi a Tattari, e totus is allenadoris chi eus intendiu po ndi pesai is articulus de custa cida funt stètius totus de acòrdiu e ant ammitiu chi domìnigu passau est stètia una de is diis prus bellas e drucis de s'annu, giai giai una dì de festa, e diaici dda obeus pentzai: una dì de festa, cumenti chi fessit sa dì de Pascamanna po totu su mundu de sa bòcia. Si fait prexei meda, duncas, andai a castiai, impari a bosatrus, ita totu nd'est bessiu a foras a pustis de sa primu giorronada de su campionau nou, est a nai su de su duamilla e bintunu \ duamilla e binti duus, incumintzendi mancai de is tres listas chi pertocant is giogus de sa Promotzione, cun is coranta-duus scuadras chi currint po ndi artziai in Eccellenza, pretzidas in tres listas. Po su chi pertocat su Girone A, intzandus, nci funt stètias ses bìncidas e feti unu paregiu, su duus a duus tra is castedhaius de su La Palma e is allenus de s'Andromeda, sa scuadra de Seurgus Donigala, cun is meris de domu chi ant agatau is gol gràtzias a is giogadas de Perra e de Fois, ma me is ùrtimus cuindixi minudus de sa partida is giallus-nieddus ant cassau is aversàrius gratzias a Porru e Lonis. Tra is scuadras chi funt partas prus in saludi, nc'est de seguru su Bidda Matzràxia, sighiu de un allenadori de esprièntzia cumenti a Titti Podda, chi at donau cuatru bussinadas, ddi naraus diaici, a is de su Cualtu 2000, chi funt torraus agoa a buca asciuta e cun calincuna cosa de curregi, (e seus segurus chi mister Valdes est giai pentzendi a totu is cosas chi no funt andadas beni, o chi si podiànt fai mellus) mancai drabessi, poita tra tres diis is biancus-birdis ant a arriciri una scuadra forti, e giai in saludi, cumenti a sa Pro Sigma, po sa segunda bessida uficiali de s'annu. Is de su Bidda Matzràxia ant stampau sa porta difendia de Aramu cun is tirus de Milia, de is undixi metrus, Orgiana e de Contu, chi at fatu duus gol. Po is de su Bidda Matzràxia no nci podiat essi domìnigu prus druci de custu. Is de sa Sigma, chi eus giai arremonau, invècias, ant bintu sa partida contras a is de s'Orrolese po tres a unu, ma cumenti at scoviau mister Riccardo Spini, is arrubius-biancus sighius de Marcialis ant apoderau giai fintzas a sa fini, fadendi duncas una partida toga meda e de importu po su coru e s'afrodhiu chi nc'ant postu in campu. Is castedhaius ant agatau su primu gol gràtzias a una giogada de Tronu, ma is allenus, me is primus minudus de su segundu tempus, ant cassau is meris de domu cun Podda, chi nd'at pesau su gol chi ballit po s'unu a unu. Is de sa Sigma peròu funt stètius bravus a ndi artziai torra sa conca, cun Siddu e Ligas chi ant fatu is duus gol chi a sa fini funt ballius po is tres puntus. Bincint, cun su resultau de tres a unu, puru is de sa Monteponi de Igrèsias, in domu cosa insoru, in sa batalla contras a is de s'Atletico de Castedhu, cun is gol de Bratzu, Ezeadi e Fanni, unu de is giogadoris prus fortis chi is arrubius-brau tenint in sa rosa. Is allenus ant cassau su gol, chi est balliu po s'unu a unu, cun Sanyang, ma est craru, no est bastau. Si serrat cun su resultau de tres a unu puru sa partida tra is de s'Atletico de Narcao e is de sa Fermassenti de Santu Juanni Sruexu, cun is meris de domu chi ant fatu grandu festa gràtzias a is gol de Manca, Pinna e Congiu, unu piciocheddu giovanu meda chi at agatau su prexu cun su gol chi at serrau sa partida. Is allenus ant acabbau sa batalla cun feti nois ominis in campu, cun Carvone e Nieddu chi nd'ant arregotu unu cartellineddu arrubiu. Su primu gol de sa partida d'at fatu Cosa. Tres gol puru po su Crabonaxa, chi at bintu sa partida contras a is de su Cortoghiana: Boi at fatu duus gol, s'atru d'at fatu Frau me is ùrtimus dexi minudus de giogu; is allenus peròu ant arrespustu cun Muscas e Iesu e ndi funt bessius de su campu a conca arta. Custu, intzandus, po su chi pertocat su Girone A.
Po su chi pertocat su Girone B, seus chistionendi sèmpiri de is giogus de su campionau de Promotzione, nci funt stètias cincu bìncidas e duus paregius. Is de s'Arborèa funt partius beni meda, cun is duus gol fatus a is de su Bonorva, chi funt ballius po is tres puntus, ma is allenus ant apoderau po prus de un'ora, candu funt arribbaus is gol fatus de Capraro, unu piciocheddu giovanu ma chi me is ùrtimus annus est gioghendi beni meda, e Atzeni. Is de su Buddusò funt cussus chi ant fatu prus gol de totus, a su mancu po su chi pertocat sa lista cosa insoru, cun su cincu a duus bodditu contras a is de su Seulo. Prexiu mannu puru po is de su Samugheo, chi funt arrannescius a binci sa partida, ma feti me is ùrtimus minudus de giogu, contras a su Tonara: is arrubius-nieddus funt partius a forti gràtzias a su giol fatu de unu campioni de esperièntzia cumenti a Tore Boi, ma Sardu at aparixau is contus ainnantis de sa fini de su primu tempus. Su resultau de unu a unu est abarrau in peis fintzas a s'ùrtimu, ma su gol fatu de Corongiu at donau is primus tres puntus a is meris de domu sighius po cust'annu puru de mister Cadeddu, chi podit incumentzai cun su coru prenu de isperas sa cursa in unu campionau nou (po su chi pertocat is piciocus cosa sua, est craru, chi nd'arribbant de sa Primu Categoria) e difìcili cumenti est cussu de sa Promotzione. Bincint a foras de domu is de su Tortolì, cun su duus a unu pesau contras a is de s'Ozierese, e is de sa Macomerese, chi ant fatu cuatru gol cotras a is de su Sadali, sighius, cumenti a sèmpiri, de mister Adamo Marci. Is biancus-asullus ant potziu fai una bella festa gràtzias a is gol fatus de Fois, Mura e Foddai, chi nd'at fatu duus a solu. De Ferraro s'ùnicu gol po is grogus-birdis de domu. S'est serrada chenza mancu unu gol, est a nai cun su resultau de zeru a zeru, sa partida tra is meris de domu de sa Bittese de Bitzi e is allenus de sa Tharros de Aristanis, sighius po su segundu annu de mister Tore Madau. Si serrat cun su resultau de unu a unu, invecias, sa partida tra is de su Paùlle e is de su Fonne: po is meris de domu nc'est stètiu su gol de unu de is giogadoris prus matucus e de esprièntzia chi ci funt in dì de oi in Sardìnnia: seus chistionendi de Cacciuto. De Ruiu, cun unu tiru de is undixi metrus, su gol chi at sarvau is fonnesus.
Nci funt stètius medas ispantus puru me is partidas chi pertocant su Girone C: is de s'Usinese nd'ant pesau cuatru gol contras a is de su Valledoria, unu domìnigu de prexu mannu chi peròu est acabbau chitzi meda, poita sa dì avatu, est a nai su binti-seti de su mesi de Cabudanni, de lunis a merì, Antonello Campus, s'allenadori chi sighiat is piciocheddus de sa Juniores de sa scuadra de Usini, s'est intendiu mabi meda in s'interis chi fiat in campu impari a totus is giogadoris de sa scuadra cosa sua. Funt nobas chi no si praxint propriu po nudda, ma sa vida est marigosa a bortas: e duncas, Antonello Campus est mortu in s'interis chi fiat fadendi sa cosa chi ddi speddiàt fai de prus, cun su coru cosa sua chi s'est frimau e, mancai totus is curas chi at arriciu, no nc'est stètiu nudda de fai. Campus nd'est artziau in cielu e nosu, est craru, obeus donai un imprassu mannu a totu sa familla cosa sua, a sa mulleri e a su fillu, Federicu, chi tra is atras cosas giogat impari a is de s'Atletico de Uri.
Bella bìncida puru po is de su Tempiu, chi funt una de is scuadras prus fortis e mellus postas chi ddoi funt in totu sa lista, chi ant fatu duus gol, chi ballint po is primus tres puntus de sa stagioni noba, in sa partida contras a is de su Logusantu. Duus gol e prexu a is steddas puru po is de su Pasada, chi ant bintu sa batalla contras a is de su Poltu Celvu. Bìncint cun duus gol, in domu cosa insoru, puru is de s'Oschirese, gràtzias a sa partida toga meda fata de Budroni, chi nd'at sciusciau a terra is bisus de is de su Porto Torres. Is de su Istintinu, invecias, si funt depius acuntentai, ddi naraus diaici, de su gol fatu de Spanu, chi est bastau po ndi ingolli is tres puntus chi ddoi fiant badda badda in sa partida contras a is de sa Montalbo de Thiniscole. Bella bìncida puru po is de su Calanzànos, chi funt stètius is ùnicus in totu sa lista a binci a foras de domu cosa insoru, contras is nieddus-birdis de su Thiesi, chi depint trabballai ancora unu pagheddu po su chi pertocat sa saludi de is cambas, ddi naraus diaici, una cosa chi est normalime is primus cidas de sa stagioni noba, fadendi su contu chi cust'annu no nci funt stètias mancu is partidas de sa Copa Italia, cumenti sucediat me is atrus annus, e chi serbiant pròpriu, tra is atras cosas, po allinzai is giogadoris. Po su chi pertocat sèmpiri sa lista C, nc'est stètia feti una partida chi s'est serrada chenza nesciunu gol: seus chistionendi de sa batalla tra is tattaresus de sa Lanteri, sighius cumenti a sèmpiri de mister Giulaino Robbi, e is de su Santu Tiadoru, chi funt torraus in domu insoru cun unu bellu puntixeddu in buciaca.
Is ispantu funt stètius medas puru in totu is partidas de sa Primu Categoria, chi cust'annu est pretzida in cincu listas: su Girone A, chi pertocat is scuadras de sa zona de Casteddu e de sa leada de su Sulcis. Sa bìncida prus toga est stètia cussa de is casteddaius de su Vecchio Borgo de Sant'Elia, chi ant bintu, cun su resultau de seti a unu, sa partida contras a is sparadesus de sa Virtus, chi ant fatu su primu gol cun Peara ma apustis ant dèpiu incrubai sa conca asuta de is cropus scutus de Omar Floris, tres gol po issu, Giorgiu Murgia, su fradi de s'allenadori Miro Murgia, Feboli e Pisano. S'ùrtimu gol de sa partida, invecias, d'at fatu Stefano Murgia, unu piciocheddu giòvunu meda, chi est nasciu in su duamilla e ses e chi est giai gioghendi cun is prus mannu. Stefano, tra is atras cosas, est su fillu pròpriu de mister Miro: seus segurus chi po sa familla Murgia est stètia una giorronada de grandu festa. Impari a is casteddaius, a su primu postu de sa lista ddoi funt puru is de sa Verde Isola de Carluforti, is de su Calcio Pirri, is de su Cus de Casteddu (chi est sa scuadra pesada de s'universidadi), is de sa Città di Selargius de Ceraxius, e is de Cabuderra, sighius de cust'annu de mister Andrea Loi, chi currint po ndi cassai su primu postu de sa lista e ndi artziai diaici in su campionau de sa Promotzione.
In su Girone B, invècias, arribbant is primus bìcidas po is de sa Freccia Parte Montis de Mòguru, po is arrubius-brau de s'Isili, e po is de su Ruinas, chi si ndi funt pigaus is tres puntus gràtzias a su tres a unu pesau in domu de is de su Meana. Po su chi pertocat su Girone C, invecias, nci funt stètias ses bìncidas: is de su ant fatu cincu gol a is de sa Dorgalese de Durgali; is de s'Ollolai ant bintu sa batalla contras a is de s'Ulassa, cun su resultau de duus a zeru; bella partida puru po is de s'Orani, chi in domu cosa insoru ant bintu contras a is de sa Baunese de Baunei, diaici cumenti a is de su Jersu. Tres puntus bellus tundus puru po is de su Barì, chi ant bintu in domu de is de s'Atletico de Lotzorai. Bìncida a foras de domu po is de su Tuttavista de Gartèddi. Serraus ins nobas de custa cida castiendi ita est sucèdiu in su Girone D e in su Girone E. Partint cun cuatru gol is de s'Atletico de Bono, pesaus in sa partida contras a is de su Benetutti, cosa chi ballit puru po is de su Patada, chi ant bintu in domu de is de su Macumere; tres gol, e tres puntus, puru po is de s'Abbasanta, e po is de su Bòrore. In su Girone E, nci funt stètias cuatru bìncidas e tres partidas chi si funt serradas cun su resultau de unu a unu. A su primu postu de sa lista, a su mancu po imoi, apustis de feti noranta minudus de giogu, s'agatant is de Sènnaru, chi ant fatu cuatru gol contras a is de su San Giorgio de Pèifugas, is de su Siligo, chi ant bintu po tres a unu in domu de is arrbius-brau de su Trinitai d'Agultu, e is de su Badesi puru, chi ant bintu po duus a unu contras a is meris de domu de su Sprint de Itiri Cannedu.
Attività realizzata col contributo della Regione Sardegna. IMPRENTAS 2020-2021. LR 22/2018 art. 22


text:
arrespinài , vrb: raspinai* Definition èssere arrasposu, essire arrasposu Translations French devenir rêche, faire devenir rêche English to make rough (become) Spanish curtir, agrietar Italian rèndere o divenire rùvido German grob werden, grob machen.
gavàciu , agt: govàciu Definition nau de unu, chi est fatu a sa grussera (nau po sa manera de fàere, po su naturale, po su pagu ischire, po sa manera de bestire), o chi est fatu grussu (nau de sa carena) Synonyms e antonyms gaurru, gavaurru, grosseri, intrudhadu, iscalabradu, marranzone | ctr. compridu / iltrízile Sentences est una mertza de medianeris chi at traíxiu e béndiu sa Sardigna a is prus gavàcius de is istràngius (A.Cannas)◊ no eus istudiau e feus sa figura de is govàcius Scientific Terminology ntl Etymon spn. gabacho Translations French grossier, mal dégrossi English rough Spanish grosero, tosco Italian grossolano, rózzo German grob.
grosséri , agt: grusseri, russeri Definition chi est fatu a sa grussa, pagu finiu; nau de cosa, chi tenet grussària meda / fai is cosas a sa g. = a sa russa, in cantidade manna, chentza grabbu, chentza delicadesa Synonyms e antonyms gavàciu, marranzone, scurrégidu, spolitigau / cdh. grossu | ctr. delicadu, fine 1 Sentences calicuna pessone grussera a issa la mutit galu "Cosiculus"◊ cussu carradore de rena, sèmpere imbreagu, est unu grosseri crabistone! Etymon ctl., spn. grosser Translations French grossier English coarse Spanish grosero, tosco Italian grossolano German grob.
intrudhàdu , agt Definition chi tenet maneras de fàere pagu fines, pagu delicadas Synonyms e antonyms burrincatzu, gavàciu, iltrudhadu, isgrabbuladu, mabigrabbau | ctr. ammodau, grabbosu Scientific Terminology ntl Translations French grossier, impoli English rude Spanish grosero Italian grossolano, sgarbato German grob.
mèngro, méngu , nm, agt Definition nau de ccn., chi est de pagu contu, siat de carena e siat de fortzas o capacidades, pòberu meda / min. menghitu Synonyms e antonyms innorante, ménghinu, mengosu, míseru Sentences furriotos cun arte, bellos pro abbovare zente menga! ◊ prosighi! impara! si menga est sa zente li sonas un'Ischíglia eternamente! ◊ so a dolu de totus reduidu, unu menghitu, beru pellitzone Etymon itl. menico Translations French mal dégrossi, ignorant English rough (man) Spanish menguado, insignificante Italian rózzo, ignorante German grob, roh.
rafigagnósu, rafiganzósu , agt Definition arrasposu, agiummai coment'e chi aunghet tocandhodhu Synonyms e antonyms arraspinosu, arraspiosu, arrescidhosu, raspitzu, rasposu, refrighinzosu / ttrs. rafigagnosu | ctr. lísiu Sentences sa robba de furesi fit rafiganzosa ma atapèndhela a sas pedras un'ammodhigada bi la daiant Translations French rêche, rude au toucher, granuleux English rugged, grainy Spanish áspero, granuloso Italian scabro, granulóso German rauh, grob.


text:
Arrichetedhu ocannu fait 39 annus
Est a sciri, intzandus, ca Larentu Puscedhu in su 1982 pubrigat “S’arvore de sos tzinesos”;
Mialinu Pira pubrigat in su 1983 “Sos Sinnos”;
Antoni Cossu scririt in su 1978/82 “Mànnigos de Memòria”, ma pubrigau in su 1984;
Venutu Lobina scririt “Po cantu Bidhanoa” in su 1984, chi benit pubrigau in su 1987;
Màriu Pudhu in su 1986 pubrigat “Alivertu”;
Petru Canu scririt “Un lintzolu di tarra” fintzas custu bessit in su 1986.
In pagus annus funt bessius sighendi avatu de su contu de Arrichetedhu is mellus trabballus de sa literadura sarda. Labai innoi s'ancodedhu de Giùlliu Angioni.
Giùlliu Angioni
A fogu a intru
Prentau in su Friaxu de su 1978,
Editzionis EDES, Castedhu.
Arrichetedhu
Pàgini 100.
Candu calencuna borta sa genti indi chistionat, custumat a narri ca Arrichetedhu fiat distinau, ca iat arratzau a sa famìlla de sa mama: tres tzius mudus e una tzia macoca, su mesu futus e su mesu fadhius.
Arrichetedhu puru, de cosa futa chi pariat, cumprius is dexannus si fait unu annetu de spidali. Malucaducu, iant nau sa genti, sa pròpiu cosa de is fradis de sa mama. De spidali indi torrat biancu che su nènniri, is ogus chentza de luxi, a lìngua impastada, cun is sentidus de unu pipiu de cinc'annus. Scimpru no si podit narri, cumenti e una criadura crèscia sa mitadi de s’edadi sua. Amanniau a crastu e pagu o nudha a conca.
“A istadu bonu m’indi ses torrau, fillu miu”, iat nau sa mama a s'essida de su spidali. “Scimillotau mi dh’ant in Castedhu custu fillu”.
E su babbu “Mancai ti dha pòngia sa fraci in manus custu istadi, gei ses a postu, scedadedhu”, iat nau sa dia chi si dh’iat bistu beniu in su sartu, a in ca fiat pascendi, po dhi portai pani e ingaùngiu po fintzas a sa dia de cuindixi.
E sa dia de cuindixi su babbu de Arrichetedhu fùrriat a bidha e àndat a domu de su meri suu a pregontai, a bortas no dh’essit pigau in acòrdiu po fai calencuna cosa.
“Dh’eus a provai” iat nau su meri. “Podit èssiri chi andit beni po fai su boinarxu custu beranu. Su tempus at a èssiri maistu”.
Arrichetedhu, cun su tempus, in cantu a trabballu fiat su mellus de totus, sendu a èssiri cun is àterus. A no dhu firmai, sighiat sèmpiri chentza de mancu s’acinnu a s’abarrai. Palas gei indi portàt, mancai no essit tentu conca meda. E tocànt a issu sèmpiri is fainas prus bàscias e trabballosas. In domu de su meri, s’arti de pinnigai dònnia merda, de pratza e de is istadhas; in su sartu s’arti de su molenti, a tragai dònnia pesu; a s’ora de papai, s’arti de su brentuxu, dònnia arrefudu po issu, e prexau puru ca indi dhi tocàt. Totus a dhu cumandai e issu a totus a ponniri in menti.
Su meri naràt ca dhu teniat po caridadi, casi ca no portàt sali in conca. Ma Arrichetedhu fadiat su trabballu de tres òminis, candu fiat controllau, o si nou indi fadiat de prus puru.
Su spàssiu suu fiat sa mùsiga. Sèmpiri chiriellendi o murrungendi cumenti a una gatu papendi prumoni, dònnia cosa chi essit fatu. Prus de totu dhi praxiat a cantai mutetus, ma sciriat puru cantzonis a sa moda: Luna rossa, Verde luna, sa cantzoni chi cantàt Rita Egua in Sangue e arena s’annu chi iant fatu su cinamatògrafu in pratza de sa crèsia cumenti a su Santumergu e totu is arratzas de Itemissaest, de sa prus curtza de sa missa de mortus a sa prus longa de sa missa de pasca manna, cun tres allellùjas; e aciungiat sèmpiri su Deogratias. A richiesta, Arrichetedhu moviat a ogus serraus: candu cantàt no arresciat nimancu cun su fuedhu.
Ma sa cosa chi dhi praxiat de prus, birendi is atrus arriendi intendendidhu, fiat a cantai sa torrada de is gògius de sa cenàbura santa: “Sa mama, sa mama, dolorida; su fillu, su fillu, gruxifissau”, ma issu dha strupiàt aici: “Sa mama, sa mama, conca frida; su fillu, su fillu, scurtzu e pisciau”. De cancunu cuntzillau, strambecu e fragellau, ma issu prexau che unu puxi.
Dònnia domìnigu e dia nodida s’iat pigau s’incàrrigu de tirai is marcis de su suadori de s’òrganu de crèsia a missa cantada. Una borta su sagrestanu dh’iat tzacau una bella bussinada, poita ca fiat certendi cun piciochedhus prus piticus, gherrixendi po biri a chini tocàt a tirai is marcis de s’òrganu. E Arrichetedhu, po tirria, iat lassau s’òrganu chentza de sùidu giustu a tretu de mesu de su Glòria de sa missa de s’Arremèdiu.
No est ch’in sa bidha essit fatu burdellu meda, sèmpiri in domu de su meri cumenti fiat. Ma una cosa dha sciriant totus: sa timoria manna chi teniat Arrichetedhu po is motocicretas e po is divisas militaris. Bai e circadhu e poita. Cosa chi si fiat postu in conca.
Una borta sceti iat fatu abarrai genti meda timendi, sa dì fiat artziau fintzas a sa punta de su campanili a indi spicai unu niu de tzrapadheris. Intzandus teniat giai dexiot'annus e si spassiàt ancora cumenti e is pipius notzentis.
Arribbau a pitzus, bai e circa e cumenti, dhi pigat sa tremuina, s’imprassat a sa gruxi e no si cinnit prus.
De indi calai a bàsciu, mancu a s’idea. Sa genti a tzèrrius e certunus acapiendi cun funis scalas a pari. Tziu Barracellu, guàrdia cumunali e interramotus, àrtziat a su popolinu de crèsia po aporri una funi a Arrichetedhu.
Aici dh’essit fatu luegus. Apenas chi Arrichetedhu apubat cudh’òmini in divisa, mancu dhu càstiat e s’indi strobedhat che unu fusu, scarescit sa timoria, ind’arrùmbulat a bàsciu cumenti a una calixerta e fuit faci a su sartu cumenti e unu lèpiri.
Iat a timi, poberitedhu! Tziu Barracellu andàt sèmpiri in divisa cun d-una imponèntzia de coronellu a pitzus de sa motu Guzzi de su cumunu. E po brullai, segundu issu, a Arrichetedhu dhu faiat sèmpiri a timi. Cuadhu friau sa sedha si timit.
Duas dis apustis is carabbineris de su cuartieri de Mandas dh’agantant in su sartu de Gèsigu, dòrmiu a s’umbra de una mata. Is carabbineris indi dhu sciumbùliant a furconadas de pei e Arrichetedhu circat de si fuiri, disisperau, pustis s’ingenugat a manus giuntas in petus e si ponit a pregai.
“Sinniora giustìtzia mia bella, no dhu fatzu prus. Giuru ca is tzrapadheris de su campanibi dhus lassus in paxi".
A bortas, candu fiant trabballendu in su sartu, calencunu po giogu fadiat: “Ssst, citei pagu pagu: intèndiu? Motocicretas de carabbineris”.
E Arrichetedhu fuiat a sa disisperada a si cuai in mesu de su trigu o a palas de unu muru a bullu.
Ma in su trabballu no teniat abbisòngiu de nisciunu controllu. Sceti in s’ora de papai e bufai tocàt a donai atintzioni chi no s’essit allupau cumenti e unu pipiu suendi. Candu teniat sidi fiat capassu de si bufai totu s’àcua de su barrili po cincu cristianus.
Tontidadis si podit narri ca no ndi naràt e ca no indi fadiat. Una bera tontidadi Arrichetedhu dh’iat narada sa dia chi si fiat mortu su babbu.
“Mortu babbu e mobenti angiau: no eus ni pèdriu ni godangiau”.
Difatis, su noti e totu sa molenta insoru iat angiau e fiat mortu su babbu”.
Sintzillu che pipiu, totus a s’indi aprofitai, poita ca poniat in menti che unu cani e trabballàt che unu burrincu.
“Totu dhu fatzu?” domandàt. E fadiat sèmpiri totu su chi dhi narànt, po una stòja in sa domu de is ainas e unu mùssiu de pani, chentza de una bera paga, cun sa scusa ca su meri dhu teniat po caridadi.
Unu annu, in s’istadi, giai passaus is bint'annus, Arrichetedhu totu in d-unu si fait cumenti a unu àteru, cumenti chi fessit cambiau, e s’ogu puru incumentzat a dhi luxi. Una picioca, neta de su meri, fiat benida de Roma a passai in vacàntzias in bidha. E Arrichetedhu, de su primu momentu chi dha biri, abarrat a buca oberta, alluau, e de sa dia at circai dònnia modu po dha biri, sa picioca cuntinentali de sexi annus, is ogus birdis e is pilus de oru.
Una borta arrennescit a si dhu acostai, a sa romana, e si ponit a fàiri un spètzia de dantza totu a giru de issa, cantendi unu chiriellèison, e pariat in puntu de si bolai. Acabbada sa dantza, àrtziat a pitzus de unu murixedhu e spicat unu lillu aresti de una arratza chi dhui cresciat a cresura.
Ma po disgràtzia sua, de custu amori de Arrichetedhu s’indi est acatau su fillu minori de su meri, studenti in Castedhu e insaras issu puru in bidha in tempus de vacàntzia. Arrichetedhu a custu fillu piticu de su meri dhu timiat che su dimòniu, poita ca fiat sèmpiri a trevessu a motucicreta.
E su merixedhu studenti a pagu a pagu arrennescit a si fàiri donai cunfiàntzia de Arrichetedhu poberitu, e in finis a dhu cumbinci ca sa picioca romana fiat innamorada de issu, de Arrichetedhu. Fatu fatu su merixedhu circat a Arrichetedhu in sa pratza de is bois e fadiat cumenti chi dhi essit portau novas de parti de sa romana: “Oi puru sorresta mia ti fait isciri ca ti pentzat e bolit isciri chi tui puru dha pentzas” dhi naràt sèriu cussu fragellu, maschingannas.
A mengianu chitzi, apenas chi s’indi pesàt po is bois, Arrichetedhu andàt a iscusi in su giardinu de sa meri, in sa pratza de ananti, e furàt unus cantus froris, arrosas e gravellus, e pustis muru muru artziàt a sus fintzas a sa fentana de sa romana, a pònniri is froris ananti de is birdis.
Una dia a meigama Arrichetedhu fiat in s’ortu mannu a palas de s’acorru de is brebeis, cumandau de su sotzu a fai sonu cun duna lamiera po isciuidai is pillonis a largu de s’ortalìtzia. Allodhu su merixedhu studenti, arrisu frassu e manus in busciaca: “Oioi, Arrichetedhu, tui scofau che predi! Arrennèsciu ci ses. Sorresta mia m’at nau a di fai sciri ca ti bolit biri”.
Arrichetedhu si fait sèriu.
“Ti bolit chistionai, t’apu nau, tontatzu! Feminarxu malu ses. Est maca de tui”.
Arrichetedhu no arrespundit nudha, imbriagu pèrdiu de cuntentesa.
“Peus po tui si no mi creis, machillotu. Cras a meria issa t’abetat innoi in s’ortu mannu, acanta de sa mata de sa figu manna. Po chistionai, apustis chi allichidu sa lolla e is istadhas”.
Arrichetedhu citiu, ma chentza de perdi unu fuedhu de su merixedhu.
Su merixedhu infatu fait su doveri suu, a iscusi andat a domu sua, si pulit, si petonat, si ponit sa bistimenta bona de fustàinu e sèmpiri a iscusi ci torrat a domu de su meri, si ponit aintru de sa domu de sa palla de sa faa e abetat chi totus s’arrètirint in logu issoru.
Fiat unu grandu lugori de luna prena candu Arrichetedhu indi est bessiu in sa pratza de is bois, cun in manus tres gravellus biancus. Intrat in s’ortu mannu e impunnat a sa figu manna, a bellu, cumenti chi essit tentu timoria.
In su puntu de su oberri buca po tzerriai sa romana, de a palas de sa mata lompit unu stragatzu mannu de motocicreta ponendi in motu, a isperriai sa paxi de su lugori. ”Alt polizia! Fermo dove sei!” tzerriat una boxi. Arrichetedhu s’allùllurat e fuit disisperau. In s’interis chi sa boxi de su merixedhu studenti fiat sighendi a tzèrrius, issu sartat su muru de s’ortu e pustis a totu fua faci a su sartu.
Su merixedhu dhu sighit a motocicreta, dhu ponit infatu cun s’arroda in carronis, sèmpiri aboxinendi.
Apustis su merixedhu s’est fadiau e dh’at lassau andai. Po su noti e po sa dia infatu Arrichetedhu no si bidit e mancu su noti e sa dia apustis. Nisciunus indi sciriat mancu spera.
Sa de tres dis est istètia noti curtza in domu de su meri. In puntu de mesu noti, unu scòpiu segat su sonnu a totus, meris e serbidoris.
Fogu asullu e fragu de goma abruxada essiat de sa domu de sa motucicreta de su merixedhu studenti, a portalitu sfundau, iat postu fogu a sa domu de is dimònius.
S’est cumprèndiu ca Arrichetedhu est abarrau cassau aintru. In foras ant agatau unu bratzu suu cun sa màniga de fustàinu. De cussa arrobba dh’at cannotu sa mama.
francudefabiis


text:
Amicizia
Puesia
Sa frontiera mia est unu sulcu subra s'abba
Tratta bianca de unu bastimentu vagabundu
Inue si che fuit su passizeri appassionadu
Eo so s'ateru e s'aterue
Dae nieddu a biancu si mudat sa frontiera
E s'accordat gai bene comente die e notte
E fuit sutt'a s'ojada de sos pintores condensados
Eo so s'armonia de su cuntrastu
Sa frontiera mia est su passu tou subra sa terra
Sa sèmida chi tue lassat
E fuit a danzi abba noa
Eo so un andalieni
Su filigheddu de iscrittura est sa frontiera mia
Ch'intaccat su biancu de sa pagina
E fuit dae manca a destra o dae destra a manca
Eo so su messaggiu
Sa frontiera mia est s'orizzonte incrispadu
Chi sutt'a su sole attirat s'ojada lontana
E ch'iscampat a donzi temporale
Eo so s'accurzu e s'allargu
Sa mia frontiera podet essere avrèschida o crepusculu
E su caminu infinidu 'e su tempus de s'istoria
Ch'andende toppitoppi si che fuit
Eo so su chi hat a dever bennere
Sa frontiera mia non est nè riu nè muntagna
Proite a incuddae 'e sa frontiera 'e s'omine b'est s'omine
A sa chirca addolorada de sas virtudes suas
E chi fuit cun coraggiu
S'istrinta istrangugliante de sas frontieras umanas


text:
altàna , nf: artana, ortana Definizione latzu de pedra (o fintzes de ferru) a duas perras chi si parat po cassare canes, margianes, lèpores o àteros animales deasi / betàreche o pònnere su pè in s'altana = fàghere irballu mannu Sinonimi e contrari paradella, peàdiga 1, pedraghe, pedrera, perdàgia Frasi margiani, si essis incontras s'artana preparada! ◊ unu merxani nci fiat arrutu in d-un'artana ma ndi fut essiu ◊ in bíngia apu postu s'artanedha po su cunillu ◊ ista atentu no che ponzas su pè in s'altana! Cognomi e Proverbi smb: Altana Traduzioni Francese trappe Inglese trap Spagnolo trampa Italiano tràppola Tedesco Falle.
arrebbusería , nf: rebbuseria* Definizione trampa; manera de fàere, totu a trampas / fai arrebbuserias in su giogu Sinonimi e contrari embusteria, fragnocoleria, ingannia, macatreferia, tramperia Traduzioni Francese fraude Inglese swindle Spagnolo trampa Italiano fròde Tedesco Betrug.
arrusài , vrb Definizione bogare o cricare rusas, iscusas Etimo srd. Traduzioni Francese tricher Inglese to cheat Spagnolo hacer trampa Italiano barare Tedesco betrügen.
cadràbula , nf: cadràpula, catràbbula Definizione cosa chi si faet a ingannu, chi si giaet po bona Sinonimi e contrari abberintu, afrascu, cumpoltura, estremagiogu, farrassa, imbelecu, imbovu, ingànniu, mangalofu, màngana, tràglia, tramòglia, trampa, trapassa, transa, troga 2. bendhèndheli sa màchina li at dadu una cadràbula Traduzioni Francese piège, embûche Inglese snare Spagnolo trampa Italiano tranèllo Tedesco Falle.
camòrra , nf Sinonimi e contrari imbusta, ingannia, troga Frasi in cue bi at camorra: a pàrrere meu ti sunt ingannendhe Traduzioni Francese duperie Inglese cheat Spagnolo estafa, trampa Italiano imbròglio Tedesco Betrug.
caràmbula , nf Definizione cosa chi si faet cun trassa a dannu de unu Sinonimi e contrari abberintu, afrascu, estremagiogu, imbovu, ingànniu, tràglia, tramòglia, trampa, transa, troga Etimo spn. carámbola Traduzioni Francese duperie Inglese deceit Spagnolo trampa Italiano inganno Tedesco Betrug.
farràssa , nf Definizione cosa chi si cuncodrat cun ingannia, a dannu de s'àteru / cuncordai una f. Sinonimi e contrari abberintu, afrascu, estremagiogu, imbovu, imbusta, ingànniu, mangalofu, marrufa, tarasca, tràglia, tramòglia, trampa, troga Frasi no est po sa saludi ma po càncua farrassa manna chi oint fai cambiai totu! ◊ notesta, nat Gesús, no mi at a abarrai mancu un'amigu, ca sa farrassa est manna! 2. custa est una farrassa chi boint fai po nci guadangiai Traduzioni Francese duperie, piège Inglese cheat, trap Spagnolo enredo (m), maraña, trampa, estafa Italiano imbròglio, tranèllo, intrallazzo Tedesco Betrug, Schwindel, Machenschaften (Pl.).
imbíscu , nm Definizione cosa chi si faet po ingannare, po inviscai a unu Sinonimi e contrari abberintu, cadràbula, imbovu, inzamu, trampa, trebedhu, troga Traduzioni Francese manigance Inglese swindle Spagnolo embrollo, trampa (f) Italiano raggiro Tedesco Betrug.
ingannía , nf Definizione sa calidade de s'inganneri, sa capacidade de pigare a ingannu; su ingannare, s'ingannu, totu su chi faet ingannare, crèdere o pigare una cosa po un'àtera / zúghere s'i. a unu = pigaidhu a ingannu, a traitoria, in trampa Sinonimi e contrari arrebbuseria, camorria, embusteria, fragnocoleria, inzamu, macatreferia, tramperia / falludheria / traitoria | ctr. onestade, singillesa Frasi mundhu traitore: totu trampas, totu ingannia! ◊ mi at zutu s'ingannia, cussu! ◊ in sos sonnos no bi creas, ca sunt totu un'ingannia ◊ si l'est lendhe contr'a chie li at usadu s'ingannia in domo etotu ◊ pro traitore tènemi e indignu sa die chi mi provas ingannia! (M.Murenu) Etimo srd. Traduzioni Francese manigance, duperie, caractère fallacieux Inglese deceit Spagnolo embrollo, trampa Italiano raggiro, inganno, fallàcia, mistificazióne Tedesco Betrug, Täuschung, Schwindel.
làciu , nm Definizione genia de aparíciu de filu zingau po cassare pigionedhos: candho est parau abbarrat coment'e duas mesas lunas apertas chi si serrant a s'ingrundha, a cropu, comente su pigione cricat de papare s'arimedha o bobboi postu in mesu, in sa paradòrgia Traduzioni Francese trébuchet Inglese trap Spagnolo trampa, lazo, cepo Italiano tràppola, tagliòla Tedesco Falle.
pràdica, pràdiche , nf: pràdiga, pràida, pràtica 1, pràtiche Definizione pedra lada (fintzes po cicire); pedraghe po cassare pigiones e fintzes cosa inganniosa Sinonimi e contrari pradera, pràica, raza 1, tege, tèglia / predaghe Frasi circando un'iscusórgiu iant marrau finas a cantu iant agatau una pràida manna ◊ tziu Barore contat contos setu in sa pratichedha 2. dego che so rutu in sa pràdiche tua! ◊ mai as trabbucau in sa pràdiche frassa de sa fiaca ◊ lis ant parau sa pràdiche e no si ndhe at sarbau unu ◊ in cunzadedhos e in tancas parant pràdigas àteros mortores! ◊ tocat a parare una pràtica pro sos sòriches Etimo srd. Traduzioni Francese trébuchet, traquenard, piège Inglese trap Spagnolo trampa Italiano tràppola Tedesco Falle.
rebbusàre , vrb: arrebbusai, rebusai, rebusare, rebussare Definizione fàere rebbuserias, pruschetotu in su giogu Sinonimi e contrari abbovai, abbuvonare, coglionai, coluvronare, imbusterai, improsae, ingannai, ingregai, piocai, scafai, trampai Frasi in su zogu de sas cartas a rebussare fit prus àbbile de un'imboligosu Etimo spn. rebozar Traduzioni Francese tricher au jeu Inglese to cheat Spagnolo hacer trampa Italiano barare al giòco Tedesco mogeln.
tràglia , nf: tralla Definizione cosa chi si faet a ingannu, faendho crèdere una cosa po un'àtera / pigai in tralla = pigare, bínchere a unu cun calecuna trassa, a ingannia Sinonimi e contrari abberintu, afrascu, cumpoltura, farrassa, imbovu, ingànniu, intrània, tramòglia, trampa, transa, troga Frasi dus funta gioghendi e unu a su cumpàngiu dh'at pigau in tràglia, po dhu binci ◊ no bi at tralla e ne imbojos Etimo ctl., spn. tralla Traduzioni Francese piège, embûche Inglese snare Spagnolo trampa Italiano tranèllo, insìdia Tedesco Falle.
trambuchète , nm Definizione fossu cuau chi faet imbruconare e orrúere; genia de dificurtade o trassa fata apostadamente po fàere orrúere o ibballiare s'àteru Sinonimi e contrari trabbucu Traduzioni Francese trappe, piège Inglese pitfall Spagnolo trampa Italiano trabocchétto Tedesco Fallgrube.
tramòglia, tramòja, tramòlla , nf: tremoja Definizione cosa chi si faet a ingannu de s'àteru; fintzes chie acostumat a ingannare s'àteru Sinonimi e contrari abberintu, afrascu, cumpoltura, estremagiogu, imbovu, ingànniu, mangorra, tràglia, tramperia, troga / tramperi, trasseri Frasi sas tramojas de sas lezes ◊ cussa tramoja no bi lis ischiat neunu, in sa Comune Etimo spn. tramoya Traduzioni Francese fraude, piège Inglese trick Spagnolo fraude, trampa Italiano fròde, tranèllo Tedesco Betrug, Falle.
tràmpa , nf Definizione cosa chi si faet o chi si narat a dannu de s'àteru, contra a sa volontade sua, faendho crèdere una cosa po un'àtera, e fintzes sa malidade, su vítziu de trampare / leare o picare a unu in t. = bínchere, cumbínchere, pigare cun s'ingannu, contandho fàulas, presentandhodhi una cosa po un'àtera Sinonimi e contrari abberintu, afrascu, cadràbula, estremagiogu, imbovu, ingànniu, màngana, maragna, tarasca, tràglia, trampadoria, trapassa, transa, trebedhu, troga Frasi mundhu traitore: totu trampas, totu ingannia! ◊ labai de no arrui in sa trampa malladita de nc'iscavuai sa língua nosta! 2. mancu delincuentes podent leare in trampa cun su diritu a s'informatzione (L.Ilieschi)◊ in trampa che apo giutu a su mare a Bustiana, chi est birgonzosa meda Cognomi e Proverbi prb: su matzone perdet su pilu ma no sas trampas Traduzioni Francese escroquerie, piège Inglese prank Spagnolo estafa, trampa Italiano gherminèlla, truffa, tranèllo Tedesco Schlich, Betrug.
tràpa , nf Definizione apertura chi si faet in is teuladas po intrare lughe e pruschetotu in is intaulaos po pòdere andhare a su bàsciu o a su sostro (de serrare o apèrrere coment'e una porta cuadrada a tapu, in paris); genia de ferrada chi tupat is tumbinos de is orrugas a manera de lassare intrare s'abba próina; segada puru Sinonimi e contrari caderata / abberta, trapada Frasi agatat sa trapa, l'abberit e che falat in sas iscalinas ◊ pro falare a sa cantina bi est sa trapa ◊ andhat a batire vinu e ndhe rughet in sa trapa ◊ sa pitzinna ascurtaiat sos contos dae sa trapedha de su taulatu 2. sa ballina mi ch'est ruta in su tumbinu: amus alciadu sa trapa e ndhe l'amus bogada 3. punghes e lassas in su coro addoloridu de puntas e trapas sa peuta (A.Porchedhu) Etimo ctl. trapa Traduzioni Francese trappe Inglese trapdoor Spagnolo trampa Italiano bòtola Tedesco Bodenluke.


text:
YouTube
Artìculu in LSC
YouTube est unu giassu web pro cumpartzire videos chi tenet sea in San Bruno, California. Su servitziu lu ant imbentadu tres ex-impiegados de PayPal in su mese de freargiu de su 2005 e lu mantenet Google dae tardu 2006. Su giassu permitit de ponnere, abbaidare e cumpartzire videos, e faghet impreu de sas tecnologias Adobe Flash Video and HTML5 pro fagher bider una variedade manna de videos chi sos usuarios nche ponent a intro. Su chi bi at sunt pelliculeddas minores (video clips), videos in ue si ascurtat musica, videos de blog e ateros de educatzione.
Su prus de su chi b'at in YouTube est de persones singulas, ma bi at fintzas su contributu de siendas comente sa CBS, BBC, Vevo e Hulu a mustrare unu pagu de materiale issoro pro mediu de su canale Youtube, gratzias a su programma de partnership. Gente chi no est registrada podet puru abbaidare videos, ma cussos chi lu sunt nche podent ponner una cantidade manna. Totus sas pelliculas chi sa comunidade diat poder cunsiderare comente ofensivas o ingiuliadoras sunt pro sa gente chi est registrada e tenet nessi 18 annos ebbìa.
Youtube, LLC si ddu at comporadu Google pro unu miliardu e 65 miliones de dollaros in su mese de Sant'Andria de su 2006 e como est parte de su servitziu chi Google ponet a disposta de su publicu.


text:
Definition Definition
Synonyms e antonyms Synonyms e antonyms
Idioms Idioms
Sentences Sentences
Surnames and Proverbs Surnames and Proverbs
Scientific Terminology Scientific Terminology
Etymon Etymon
Translations Translations
étnicos:
generales:
A./c.
S’istedhu * in d-una variante o sinónimu inditat in cale de custos est posta s’etimologia; in s’etimologia narat chi cussa est s’etm. suposta.
cuncétu , nm: cuntzetu Definition
cuncordu de ideas, un'idea pertzisa chi si faghet istudiendhe e cumprendhindhe una chistione; su pessare bene de unu, su ndhe àere un'idea bona, su lu pònnere in càrculu
Synonyms e antonyms
idea
Sentences
custu cuntzetu est riservadu a chie at mente abbista ◊ mi ndhe apo fatu unu malu cuntzetu de cudha pessone! ◊ su cuncetu de sa sterrina no est un'argumentu chi s'isterrit, ma su chi donat s'incidu po fai sa cobertanza, o rima, aundi su poeta narat própiu s'idea chi bollit significai
2.
ti tenia in cuncetu ma tue ti creias tropu! ◊ s'ómine faularzu est tentu in pagu cuntzetu ◊ si a totu protzedis che a mie, nisciunu ti at a tènnere in cuntzetu!
Translations
French
idée,
opinion
English
concept
Spanish
concepto,
opinión
Italian
concètto
German
Idee,
Auffassung.


text:
Cosa troverete: Enzo Mari @ Triennale, Milano; Giambattista Piranesi @ Palazzo Poli, Roma; Giulio Paolini @ Castello di Rivoli, Rivoli; Vasco Bendini @ La Galleria Nazionale, Roma; Rä di Martino @ Galleria Monica De Cardenas, Milano; Phanos Kyriacou @ Museo Macro, Roma; Willy Verginer @ Studio d’Arte Raffaelli, […]
Cosa troverete: il tour viruale della mostra di Andy Warhol per la Tate Modern di Londra; Vincenzo Gemito per il Museo di Capodimonte di Napoli; Andreas Angelidakis per il Triennale Decameron della Triennale di Milano; John Armleder e Rob Pruitt per la Galleria Massimo De Carlo di Milano; […]
Cosa troverete: David Tremlett a Torino; Vincenzo Agnetti a Milano; Joseph Kosuth a Napoli; Vivian Maier a Torino; Hans Hartung a Torino; Douglas Kirkland a Brescia; Julien Bismuth a Roma; Carlo Dell’Acqua a Milano; Renato Mambor a Firenze; Juanni Wang a Roma, Mario Negri a Milano; Massiel Leza […]
Cosa troverete: Cesare Pietroiusti a Bologna; i Masbedo a Milano; Mirella Bentivoglio a Roma; Marguerite Humeau a Bolzano; Gino Frogheri a Cagliari; Gianni Pellegrini a Trento; Giulio D’Anna e Sibò a Milano; Carlo Gianferro a Roma; Mel Bochner a Torino; Marco Bettini a Roma; Yuval Avital a Firenze; […]


text:
Batallas de digei in sa retza
Chi imoi seus bivendi s'era de Internet dd'eus cumprendiu de diora e, difatis, est difìcili meda a si pensai de podi cuncordai spainamentu de mùsica-promo, circa de datas po sonai, tenni cuntatus, ecc. chena de imperai sa retza chi, de prus, chi est beni imperada s'at a fai allogai dinai puru! Po unu digei est cosa stravanada a podi fai puru àteras cosas chi donant infogu mannu, ideas e materiali po sonus nous. Tanti po nai:
- imperendi a Skype, MSN opuru calisisiat “sistema de arrecadu subitanu” acapiendi a sa computera una bessida de su mixer (mancai su Booth) e cun d-una webcam si podeus fai una pariga de scratches impari a un'amigu arromanu o spanniolu, faendi “pregunta e arraspusta” e studiendi-ndi is tènnicas in s'interis chi si seus spassiendi, chi siat a su noti cun is cùfias opuru a su domìnigu de a merii cun is càscias a totu pompa;
- imperendi a Soundcloud, po carrigai arregistratzionis e ddas spainai de manera chi totu is cumbidaus a s'ascurtu potzant intendi cantu seus togus a fai passàgius longus unus sessantacuàturu bàtidus;
- scarrighendi-sì "loopers", basis e sonus po fai provas e traballus nous, sèmpiri prus arricus e personalis.
E imoi, arribendi a sa chistioni chi m'at fatu sciriri a custu post, nci at una novidadi manna e stravanada: sa "batalla in sa retza"! No est cosa noa-noa, ca giai de una pariga de annus sa sfida intra de digei, imperendi a Youtube, fiat lompendi a essi cosa sèria e batallas che "WTK Worldwide Scratch Battle" e àteras funt atòbius abetaus de digei famaus puru (Dj Muzzell, LigOne, Kurteek, ecc.) e de unu muntoni de genti, ca a participai est fàcili: ti depis arregistrai cun sa webcam, faendi sa presentada cosa tua, intra de su tempus stabilèssiu e asuba de sa basi "ofitziali". Totu su mundu t'at a podi biri e, a s'acabau, una giuria at a ditzidi chini est su bincidori. E insaras sa DMC-World Dj Championships, chi giai de is annus '80 fait dònnia annu sa prus batalla importanti chi premiat is campionis de su mundu, ocannu at organizau sa primu batalla in sa retza cosa sua: sa DMC ONLINE DJ CHAMPIONSHIP. Chena de intrai tropu in is particularis (ligei-sì s'arregulamentu chi teneis tempus e gana) si potzu nai giai chi totus is assentaus intra de su 14 de Friàrgiu chi ant carrigau su video insoru ant a essi avotaus, inghitzendi de su 3 de Martzu, de totus is chi s'ant assentai po custa tenta. Dònnia duas cidas s'at a avotai, finsas a su 30 de Austu candu ant a essi ofitzialis is 10 sceberaus po sa finali chi, su 5 de Cabudanni, at a nai chini est s'urrei de sa batalla! Deu no mi seu assentau ancora po avotai (siguramenti no bollu batallai, ca no seu bonu a fai custas cosas) ma no biu s'ora de mi gosai sa bisura de genti de totu su mundu amachiendi-sì cun duus pratus e unu mixer e boghendi-ndi sonus stravanaus! Sa batalla, no si-ddu scaresceus, est cosa importanti meda in su mundu de su digei "hip hop"...puru chi est in sa retza!
Lèssicu 0.6
(su) SISTEMA DE ARRECADU SUBITANU: funt totu cussus programas chi pirmitint de comunicai luegus scriendi a tipu "chat" e, po sa prusparti, puru chistionendi-sì cun su micròfunu e is cufias e castiendi-sì cun sa webcam.
(su) BOOTH: est una segundu bessida de su mixer chi, a tipu su Master, arrègulat unu volùmini. In ingresu ddi nant aici ca iat a depi essi sa bessida po is càscias de sa "gabina" de su digei, diferentis de cussas acapiadas a su Master. Cumbenit a ddu lassai aici, comenti as fatu totu is àteras lìnguas.
(sa) PREGUNTA E ARRASPUSTA (P/A): chistionendi de digei chi faint "scratch" est una manera de si sfidai opuru de fai allenamentu, arretroghendi-sì apitzus de una basi dònnia tanti de bàtidus. Su nòmini est tradusidura de s'ingresu "question & answer (Q&A)". In italianu puru s'imperat meda "botta e risposta".
(su) PASSÀGIU: sa transidura intra de una cantzoni e s'àtera candu ddas seus amesturendi-ddas. In italianu est "passagiu" a su pròpiu, ca si cumprendit chi no seus chistionendi de màchinas de su tèssiu.
(su) LOOPER: ndi benit de loop (fueddu chi eus giai biu). Funt progràmas piticus, fatus a "flash" opuru "html" chi tenint unus cantu de loop in d-una fentana fata cun gràfica. Funt pràticus meda, ca su digei podit sceberai e cambiai luegus su loop po fai allenamentu cun su scratch. No ddu furriaus, poita ca, comenti eus biu giai po "loop", ndi bessint girus de fueddus chi trumbullant.
No ddoi funt ancora trackbacks.


text:
Is atividades chi bolimus aparitzare pro s’imparu de s’iscritura in limba sarda ddasamus a organizare in tres
mòdulos. Custos mòdulos ddos amus pensados pro persones chi galu no ischint nudda (o nd’ischint pagu) de
comente si diat dèpere iscrìere in Sardu, nen leende in cunsideru is allegas locales, nen pighende a
riferimentu is criterios de sa LSC. Non cherimus pònnere a una parte su chi pertocat s’isfera de sa cultura, a
su mancu pro sa parte chi est acapiada a sa limba. Tando, in cada mòdulu s’ant a imparare piessìnnios de
diferente genia, e ant a èssere organizados a manera chi is dischentes siant portados “a manu tenta” cara a
una connoschèntzia prus manna de sa limba, chi non siat limitada a “su Sardu de bidda mia” isceti, ma
imprasset totu su Sardu ponende is diferentes allegas totas in su matessi pranu. Ca non nos bolimus limitare
a fàghere unu cursu de iscritura tènnicu ebbia, s’obietivu mannu chi nos semus ponende est su de nde
fàghere a cumprèndere a is dischentes chi su Sardu est una limba unitària, mancari is pagas diferèntzias chi
ddoe sunt in is allegas de totu sas biddas, e chi custa unitariedade de su Sardu est posta a base de sa LSC. Su
caminu pro lòmpere a custu obietivu colat peri is tres mòdulos, sighende custu programma de màssima:
Mòdulu I – Inditos generales de iscritura e de grammàtica de su Sardu (4 o 5 atòbios)
· Vocalismu de sa limba Sarda
o Triàngulu vocàlicu, vocale tònica e lei de sa metafonesi
o Pròtesi vocàlica
o Vocale paragògica
o Règula de s’atzentu gràficu
· Is cunsonantes
o Fonema vs Grafema
o Totu is cunsonantes: cales si ponent a dòpias, e cando
o Règulas de fonosintassi: comente si regularizant in s’iscritura is paràulas
o Metàtesi, assimilatzione, elisione
· Currespondèntzia intre allegas diferentes
o Bi sunt ischemas chi si podent sighire pro passare dae un’allega a un’àtera
o Totu inoghe sa diferèntzia? Ello! Est a giru de su 30% intra de Teulada e Orune!
· Lineamentos grammaticales
o Artìculos
o Prepositziones
o Nòmene (formatzione de gènere e nùmeru)
o Agetivos
o Verbos (is tres coniugatziones, is ausiliares, is verbos non regulares de prus importu)
o Avèrbios
o Pronòmenes (prefissos e post fissos – impreu de su puntu mesanu)
o Tzinnos de sintàtica (sa propositzione in Sardu, is cumplementos, su perìodu)
Mòdulu II – S’iscritura de poesias in Sardu (1 o 2 atòbios)
Laboratòriu de iscritura de narratzione e poesia “Aberri sa gianna”. Unu Laboratòriu abertu a totu is chi
bolent espressare in Sardu su chi portant in intro de su coro cun s’agiudu de su podere de sa paràula:
· S’istruturade sapoesia
· Is elementos chi caraterizant sa poesia, mescas sa Sarda
· Impreu creativu de is faeddos
· S’isvilupu de poesias
Mòdulu III – Sa Limba Sarda Comuna (2 o 3 atòbios)
· Ite est una limba de cobertura. Raportu intre limba fitiana, limba literària e limba amministrativa
· Sa LSC non podet fàghere a de mancu de is allegas locales
· Sa Delìbera de sa Giunta Regionale n. 16/14 de su 18 de Abrile de su 2006
· Ortografia e Fonètica
o Totu is cunsonantes
o Una iscritura, diferentes pronùntzias
o Vocales
o Adatamentu de paràulas de àteras limbas a su Sardu
· Grammàtica
o Artìculos
o Formatzione de su plurale
o Agetivos
o Agetivos numerales
o Pronòmenes
o Avèrbios e locutziones averbiales
o Verbos (ausiliares, regulares, irregulares)
o Formatzione de paràulas (totu issufissos de su Sardu)
· Su lèssicu est lìberu
· Parte manna at a èssere dedicada a s’iscritura cun sa LSC a suta de sa supervisione de su dotzente


text:
aggrighidhài , vrb Definition portare sa carena avolotada, treulada po arrennegu, tzacu, dispraxere forte Sentences candu cudha at pigau unu palanchinu po dh'iscudi si dhi fut aggrighidhau su sàmbini Translations French trembler English to quiver Spanish bullir, vibrar Italian frèmere German beben.
solovàre , vrb prnl Definition su si pigare pensamentu meda, arreolu, pinnicu mannu Translations French trembler English to be anxious Spanish preocuparse Italian trepidare German bangen.
trèmere , vrb: tremi, trèmiri Definition mòvere a iscutuladas piticas e sighias, fàere móvias piticas, medas e paríviles in sensu contràriu de s'una a s'àtera / pps. trémidu Synonyms e antonyms cuncuai, seghedhare, sidhire, tremuai, trimire Idioms csn: trèmere che canna, che foza, che zuncu, che culumba crochindhe, paris = trèmeresi meda, totugantu; su calcanzu si li tremet!… = no ndhe l'importat nudha, est trancuillu Sentences a su punzu chi iscudet tremet tota sa banca ◊ mellus a timi chi no a tremi ◊ so tremindhe de su fritu ◊ fait sa firma cun sa manu tremi tremi ◊ is miradas suas mi tremiant che canna in die de bentu ◊ vos tremiavaes che una canna dae sa timória ◊ si fiat trémiu paris a su intendi cudhu isciorrocu Etymon ltn. tremere Translations French trembler, vibrer English to tremble, to flicker, to vibrate Spanish temblar, vibrar Italian tremare, tremolare, vibrare German zittern, schwingen.
tremuài , vrb: tremulai, tremulare, trimulare Definition trèmere pagu pagu, trèmere totu (po timoria, debbilesa, àteru) Synonyms e antonyms trèmere, trinicare Sentences is istedhus trémuant impari e faint su babbaluxi ◊ aiant fatu a tempus a si che pigare a su mesu sostru tremulàndhesi che canna ◊ mi paret chi sa pitzinna apat fritu: si est tota tremulendhe ◊ che unu tilipedhe bolidendhe trímulat in chirca de sa essida (S.Baldino)◊ apenas chi sas palas at giradu, Sant'Antoni!, ndhe trímulo che canna: pariat unu cane arragioladu! ◊ bi ndh'at chi cantendhe faghent tremulare sa boghe Etymon ltn. tremulare Translations French trembler English to quiver Spanish temblar, estremecerse Italian tremolare German zittern.
trinicàre , vrb: trinigare, trinnigare Definition trèmere, su si trèmere totu, mòvere, su si mòvere a iscutuladura, a tremidura Synonyms e antonyms busigare, sachedhare, saidare, tidhiricare, trèmere, tremuai Sentences mi trinnigaia che foza, de su fritu ◊ mi paret chi mi pungant a puntorzu e mi ndhe trínnigo in totu sa carena ◊ ti trínnigas in s'íntimu ammentendhe sos basos, sas promissas ◊ s'ischideit atriciatrícia de suore, trinnighèndhesi che canna pro unu sónniu feu 2. sos furfurajos afainaos, trinicandhe sas alas, pariant chene pache ◊ no mi trínnighes! ◊ susuja, rocu e loros asseguras, a unu a unu dogni arminzu aparas e trínnigas s'aradu e totu esploras (P.Casu)◊ su bentu no trínnigat mancu sas fozas 3. si est trinnighendhe, s'aera est minetendhe tempesta 4. acumpanzat sos movimentos de sas pedaladas trinnighendhe pagu pagu sa conca a manca e a dresta Etymon srd. Translations French trembler, frissonner, secouer English to tremble, to shiver, to shake Spanish temblar, estremecerse, sacudir Italian tremare, rabbrividire, scrollare German zittern, schaudern, schütteln.


text:
Su CSU aparitzat sa "Cunferèntzia de sa limba sarda"
(IlMinuto) – Casteddu, 5 de su mesi de nadale - Cunferèntzia de sa limba sarda? Ocannu sa Regione non la faghet. E tando? E tanto la faghet, lunis chi benit, 8 de su mese de nadale, su Coordinamentu pro su Sardu Ufitziale, in Casteddu, a s'hotel Regina Margherita, dae sas 9.00 a sas 13.00. Òspites de s'addòbiu "Limba standard e minorias linguìsticas": Sabrina Rasom, minoria linguìstica ladina; Christian Romanini, minoria linguìstica friulana e pro su CSU Giuseppe Corongiu cun sa relata "Sardigna: limba standard e dialetu-variante. Annu zero".


text:
de Aquilino Cannas. (A mia moglie) Cantoris de Biddanoa de Santu Cristu e de Sant’Uanni estremaus e dignus cantoris de Cida Santa a campanas ammutaras bistius de penitenzia e gutturus inchietus apparaus e obertus arrubius de izzerrius contra a is traitoris cantoris de pena e de doloris avattu a su Crucifissu po is antigas arrugas de Biddanoa in mesu a su bonu antigu populu de Biddanoa a fentanas de cinixalis mantas amuradas e nenniri in is antigas domus de Biddanoa nenniri de scuriu marriu nenniri de affinu po is antigas cresias de is cantoris maistus ferreris e fusteris de primori maistus cantoris de is Misteris e de Resurrezioni candu a s’Incontru in totunu a su noeddu arrepiccu de is...
Sezioni - Podcast
EDITORIALI
Articoli recenti
AUTORI
Aldo Salis Algherese Angelo Dettori Anna Cristina Serra Antonio Sanna Aquilino Cannas Battista Isoni Benvenuto Lobina Campidanese Cristoforo Puddu Critica Letteraria Editoriali Efisio Collu Emilio Lussu Fabio Angius Faustinu Onnis Forico Sechi Franceschino Satta Gallurese Gavino Maieli Giannella Bellu Giovanni Fiori Giovanni Lilliu Giovanni Piga Giulio Cossu Giuseppe Delogu Ignazio Lecca Larentu Ilieschi Logudorese Luigino Cocco Maria Antonietta Seu Maria Chessa Lai Mario LIcheri Matteo Porru Narrativa Nuorese Podcast Poesia Italiana Saggistica Sassarese Storia Tetta Becciu Vanna Flore Vincenzo Pisanu Vittorio Falchi


text:
Rìmini
Coordinatas: 44°03′34″N 12°34′06″E / 44.059444°N 12.568333°E
Rìmini (Rèmin, Rémni o Rémne in romannolu, Ariminum in latinu) est una comuna italiana de 146.606 abitadores, cabitale de sa provìntzia a su matessi nùmene in Emìlia-Romanna.
Sa provìntzia fiat istada istituìda in su 1992, disagrustende-nde su territòriu dae sa provìntzia de Forilì de tando; petzi in s’abrile de 1995 at cumintzadu a esser operativa efetivamente, cun s’ativadura de sa Prefetura e s’eleghidura de su primu cussizu provintziale. Sa comuna de Rìmini incruiat aguarmente sos territòrios de sa comuna atuale de Riccione (finas a su 1922) e sa de Bellaria-Igea Marina (finas a su 1956), chi a dies de oe sunt comunas autònomas.
Rìmini est sa leada printzipale e prus pobulada de s’iscaru romannolu e sa de duas tzitades pro nùmeru de abitadores (a pustis de Rabenna) de totu sa Romanna. Abarradorzu istiale de numenada internassionale, s’isterrit pro 15 km. a longu de sa costera de su mare Adriàtigu, cun hoteles, istabilimentos de note, echipamentos barneales e installaduras isportivas. S’isvilupu de su turismu, incaminadu in su 1843 cun sa fundadura de su Barneadorzu Bagni, si fiat afirmadu in manera definitiva in su sègulu posteriore, perdende sa cunnotadura orizinale aristocràtiga e mundana e mudende-si in unu fenòmenu massivu.
Istòria[modìfica | modìfica su còdighe de orìgine]
Belle gasi, Rìmini no est petzi unu logu de bagàntzias de s’iscaru romannolu, si nono finas una tzitade de livellu istòrigu curturale bastante elevadu (mancari custu aspetu siat avesarmente dassadu in sa segunda fila a petus de su prus famadu de cabitale de sa bida notenca e mundana).
Colònia fundada dae sos Romanos in su 268 in antis de Cristos, pro totu su tempus de sa dominadura issoro est istada unu nudu fundamentale de comunicadura intre su nordu e su suddu de su continente, e in su solu suo sos imperadores romanos aiant fraigadu monumentos che s’Arcu de Austu, su Ponte de Tibèriu e s’Anfiteatru, cando ch’in tempus de su primu Renaschimentu, suta de sos Malatestas, sa corte sua est istada una de sas prus bias de s’èpoga, istranzende artistas de sa pesadura de Leon Battista Alberti, Piero della Francesca, Roberto Valturio, Matteo de’ Pasti, e produende òperas che su Tèmpiu Malatestianu. In su milliotughentos, in prus de custu, est istada una de sas tzitades prus ativas dae su puntu de bista rebolussionàriu, istranzende medas de sos moimentos cun sa finalidade de s’unifigadura, cando ch’in tempus de sa segunda gherra mundiale sa tzitade fiat istada logu de acontèssida de tzocos tostos e bombardamentos àspidos, gasi etotu che de una resistèntzia orgullosa partisana, chi l’aiat fatu lograre s’ondra de una medalla de oro pro sa balentia tzivile.
Favorizadu dae sa posissione zeogràfiga e dae sas istruturas de retzida, Rìmini s’est afirmadu comente unu de sos agrustadorzos feriales e cungressales de Europa, sea de manifestadas e cumbènios de sinnìfigu mannu.


text:
A onniunu de nosu iat a depi essi cuntzèdia sa possibilidadi, mancai una sceti, de si biri de a foras, de si castiai a sei etotu. Po si cumprendi mellus, po biri chi s’àndala chi seus sighendi est dereta o trota, lada o a brìnchidus. Comenti un’astronàuta, chi sa Terra dda biit po su chi est, tunda, ma a tue chi ddui ses in pitzus ti parit totu paris. O che a su massaju candu una mata portat fròngias malàidas: a bortas sa dificultadi sua podit essi cuada. In is arrèxinis, ca po cresci sana su sustentu dd’arregollit de inguni.
Cussa possibilidadi a bortas si parat innanti a tui, sena de ti ndi acatai. Ponis cuatru cosas in bèrtula, donas sa dispedida a is istimaus tuus e saludas sa terra nadia, cumbintu chi est totu su chi ti ses lassendi a palas. De cussu momentu ses disterrau, fueddu prenu de sentidus chi is sardus impreant po disciniri cussu stadu de privatzioni de sa terra, de istesiamentu mancai no siat fortzau. As a ispeddiai meda is cosas chi as lassau atesu, e t’as a acatai chi as lassau fintzas una parti de tui, chi forsis in antis no biiast: is arrèxinis.
Po cantu potzat essi donosa e rica una terra, est sceti unu donu chi nos ant intregau po ddu agorrai, no est una cunchista ni unu meressimentu de sa genti chi ddui bivit. Est berus, comente una mata est in sa terra chi s’aciuvant is arrèxinis de unu pòpulu, e dd’afarrancant po si strantaxai. Ma su sustentu de custa mata s’agatat in s’istòria sua e in s’erèntzia chi s’at lassau oi. S’arrastu chi benit de s’istòria, sa linfa vidali chi fait bivi a una natzioni, paris cun sa cultura e su connotu suu, est finzas – e massimamenti – sa lìngua.
S’istòria de una natzioni sighit a bivi peri sa lìngua sua. E si no connoscis s’istòria de sa genti tua, no podis sciri diaderus de aundi benis.
Alessandro Camboni
Isula intr”e ísula
Mai ap’a scaresci
chi intra is undas tuas
mi ap’a podi sempri perdi
atzuvai e torrai a pillu
a m’apiculai in is pròpius curtus àspidus
biri a tui a tesu schiringendi un’arrisu
in cussu nieddu sciorau
bistiu cun fieresa
Mai ap’a scaresci
de cussus apposentus
chi de arrisu i prantu
nd’appu stérriu is momentus
intr”e bostus abbràtzidu
in cussu bostu mi castiai grai
Mai ap’a scaresci
chi amistadi i amori
intra is arrèxinis tuas acciuvant
is fundamentas, su sostentu
donnia singulu matoni
artivesa mea, mea natzioni
in s’umbra de is invincìbilis sessinis
mi ap’a podi sempri arrendi
deu ísula intr”e ísula
continente de emotzioni
deu innamorau de làcanas tuas
dai chi sempri torrai a partiri
*Un ringraziamento speciale ad Alessandro Camboni per avermi aiutato nella traduzione della poesia.


text:
Coro Della Cappella Musicale di S. Ruffino In Assisi, Orchestra Del Teatro Comunale Di Bologna - Il Cantico Delle Creature Herunterladen
Trackliste
Credits
- Adapted By – Arnaldo Fortini (tracks: B1)
- Transcription By – Albino Varotti (tracks: B1)
Hinweise
Antico inno communale di Assisi
Strichcodes
- Rights Society: SIAE
Musik
Juan Diego Flórez, Orchestra del Teatro Comunale di Bologna, Michele Mariotti. Vivaldi: The Four Seasons. Dame Joan Sutherland, Huguette Tourangeau, Luciano Pavarotti, Coro Del Teatro Comunale Di Bologna, Orchestra del Teatro Comunale di Bologna, Richard Bonynge. Pavarotti in Concert. Luciano Pavarotti, Orchestra del Teatro Comunale di Bologna, Richard Bonynge. The Ultimate Wedding Album. Kiri Te Kanawa, Jose Carreras, Plácido Domingo, Luciano Pavarotti, Peter Hurford, Academy of St Martin-in-the-Fields. Il Cantico Delle Creature A1 Baritone Vocals Giuseppe PizzardiDirected By Albino VarottiSoprano Vocals Antonietta. BoviTenor Vocals Ugo TaglianiWritten By St. Francis Of top songs and albums by Orchestra Del Teatro Comunale Di Bologna for free: Orchestra established on 4 February 1956, as the Orchestra Stabile Del Teatro Comunale Di Bologna. Il Cantico Delle Creature - Coro Della Cappella Musicale di S. Ruffino In Assisi, Orchestra Del Teatro Comunale Di Bologna. ИзyчaйTe peлизы Cappella Musicale S. ПpиoбpeTaйTe плacTиHkи, koMпakT-диckи и MHoroe дpyroe oT Cappella Musicale S. Rufino - Assisi Ha MapkeTплeйce - Gruppo Comunale di Sant'Agata Bolognese - BO. Community group. Parrocchia di Ortola - MS. Catholic Church. Chiesa di San Martino - Varese - Messa in latino. Religious organisation. Coro polifonico . Performing arts. Cantér - Coro dipendenti Regione Emilia-Romagna. Associazione Musicale Fabio da Bologna. Life & Business Coach. Business service. Coro della Cattedrale di Bologna. PagesPublic figureMusicianBandCappella Musicale dell'Immacolata - co Chiesa della BVI di Bologna. English UK Pycckий ykpaïHcbka Suomi Español. Privacy Terms Advertising AdChoices Cookies . Listen to Dixit à 9 from Coro e Orchestra Della Cappella Musicale di S. Petronio's Salmi da Vespro per il giorno si S. Petronio for free, and see the artwork, lyrics and similar Cantico Delle Creature. Cappella Musicale della Basilica di San Francesco d'Assisi, Federico Giubileo. Lyrics not available. Be the first to add the lyrics and earn points. Cлyшaй пecHю June Anderson, Sabine Macculi, Franco Federici, Stanford Olsen, Anna Maria Restani, Coro del Teatro Comunale di Bologna, Orchestra del Teatro Comunale di Bologna, Daniele Gatti - Rossini: Ermione, Act 2 - Essa corre al trionfo бecплaTHo Hacлaждaйcя лyчшиMи TpekaMи и Myзыkoй June Anderson, Sabine Macculi, Franco Federici, Stanford Olsen, Anna Maria Restani, Coro del Teatro Comunale di Bologna, Orchestra del Teatro Comunale di Bologna, Daniele Gatti oHлaйH Ha . by Cecilia Bartoli and Fernanda Costa and Gloria Banditelli and Orchestra del Teatro Comunale di Bologna and Riccardo Chailly. Rossini: La Cenerentola, Act 1 - Una volta c'era un re by Cecilia Bartoli and Fernanda Costa and Gloria Banditelli and Orchestra del Teatro Comunale di Bologna and Riccardo Chailly. Direttor by Enzo Dara & Coro del Teatro Comunale di Bologna & Orchestra del Teatro Comunale di Bologna & Riccardo Chailly. Listen Now . Album Only. Disc 2. Verdi: Ballet Music. date of release. 1 Otello, Act III: Ballet Music 2 Don Carlo, Act III: Ballo della Regina 3 Aida, Act II: Grand March - Ballet Music 4 Macbeth, Act III: Ballet Music 5 I vespri siciliani, Act III: Le quattro stagioni: 1. L'inverno 6 I vespri siciliani, Act III: Le quattro stagioni: 2. La primavera 7 I vespri siciliani, Act III: Le quattro stagioni: 3. L'estate 8 I vespri siciliani, Act III: Le quattro stagioni: 4. Attention


text:
Podeus torrai a connosci sa vida de santu Lixori a truessu de is tres bortaduras de sa Passio (su contu de su processu sunfriu dae su màrtiri) chi si fundant a pitzu de unu testu primitivu fatu in is sègulus VIII-X.
Totus contant chi Lixori, piciocu casteddaiu bìviu in su sègulu III, bènniu apparior (guàrdia personali) de su Giugi Delasio in su petantis de s’imperu de Diocleziano, si fiat amostau po sa ferocidadi persighendi a is cristianus. A pustis de airi lìgiu is salmus, perou, Lixori s’est cumbirtiu a sa fei cristiana e mancari is tentas de Delàsio de ddu torrai a su paganesimu, issu no at bòlliu mudai su scioberu cosa sua. Intzaras dd’aiant cundennau a su flagellamentu e a pustis sdegollau in paris cun Cesello e Camerino (duus pipius cumbertius issus puru a su cristianèsimu) extra civitatem calaritanum o prope Calarim, est a nai a foras (extra) ma de dònnia manera a presu (prope) de sa citadi de Casteddu.
Sighendi un’atra paristòria, su apparitor Lixori iat a essi stètiu flagellau intamis in Fordongianus (su Foritraianensis, Foro Traiani o Frotoiani numenau in is tres bortaduras de sa Passio), sei de is concas mannas militaris. Pigau po mortu e lassau in terra dae is buginus fiat stètiu sanau miraculosamenti dae su Sennori, fiat torrau a sermonai ma fiat stètiu arrestau torra e a s’acabu sdegollau.
Custa ipòtesi iat a essi stètia cunfrimada dae una lastra de màrmuri, agatada in sa crèsia de Santu Lixori in Fordongianus, aundi si ligit chi in cussu logu aiant fuliau su sànguni de su santu, mancari no nci siat nisciuna allega apitzu de sa tumba.
Mancai totus is studiosus siant segurus de s’acontèssiu de su martìriu, no funt perou de acòrdiu amostendi su logu fìsicu aundi dd’aiant bociu.


text:
No-Vax pigant po "chip 5G" unu distorsori po ghitarra
De una pariga de diis, unus cantu grupus de no-vax, personis contràrias a is vacinus contra a su coronavirus Sars-CoV-2 responsàbili de sa maladia COVID-19, funt publichendi me is pàginas insoru unu schema elètricu chi nanca est "su chip 5G chi funt inferrendi cun su vacinu". Làstima ca calincunu si siat giai acatau chi cussu schema est de su distorsori po ghitarra "Metal Zone" de sa Boss.
Difìcili a nai comenti siat inghitzada custa allera, ma parit craru chi calincunu apat pigau su schema, cambiau su tìtulu e publicau po brullai cun is amigus o po si-ndi fai befas de is prus brallocus: sa segunda est su chi in suspiu naraus una trollada.
Custu fatu spassiosu nos'arregordat una borta in prus chi tropu a fitianu pigaus totu su chi bieus, fintzas i tontidadis prus mannas, po beridadi, chena si pigai su storbu de averiguai su chi publicaus. Tanti po essi segurus, calincunu s'iat a podi ponni a fraigai su circùitu de su schema e nosi contai si a sa fini ndi bessit unu dispositivu de controllu de sa menti o un'efetu bellu po sonai cun sa banda!
Fonti: https://www.butac.it/il-nanochip-5g-del-vaccino-pfizer/